

**KORRALDUS**

Tallinn .....05.2016 nr KKO 1-3/16/........

**Vee erikasutusloa andmine**

1. Asjaolud

Osaühing Saare (registrikood 10844087) (edaspidi *Taotleja*) esitas 01.04.2016 kirjaga Keskkonnaametile vee erikasutusloa taotluse (edaspidi *taotlus*). Taotlus saabus ja registreeriti Keskkonnaametis 04.04.2016 nr 14-6/16/366. Vee erikasutusluba taotletakse Prangli Lõunasadama (edaspidi sadam) ehitamiseks, mille käigus toimub mere süvendamine mahus kuni 9600 m3 ning lainemurdjate ehitamine, mille käigus paigutatakse veekogu põhja pinnast ning uputatakse tahkeid aineid mahus kuni 9700 m3. Vee erikasutusega seotud töid kavandatakse teha Viimsi vallas, Prangli saare lõunaosas Mölgisilla kinnistuga (89001:002:0407) piirneval merealal. Vee erikasutuse piirkonna koordinaadid on:

x=6609086,57; y=557234,14

x=6609034,94; y=557385,86

x=6608868,49 ; y=557317,35

x=6608929,36; y = 557169,44

Veeseaduse § 8 lg 2 p-i 6 kohaselt on vee erikasutusluba vajalik, kui toimub veekogu, mille veepeegli pindala on üks hektar või suurem, süvendamine või sellise veekogu põhja pinnase paigaldamine ja p-i 7 kohaselt, kui uputatakse tahkeid aineid veekogusse. Veeseaduse § 9 lg-st 5 tulenevalt annab vee erikasutusloa Keskkonnaamet. Keskkonnaamet hindas vastavalt keskkonnaministri 26.03.2002 määrusele nr 18 “Vee erikasutusloa ja ajutise vee erikasutusloa andmise, muutmise ja kehtetuks tunnistamise kord, loa taotlemiseks vajalike materjalide loetelu ja loa vormid”(edaspidi *määrus nr 18*) esitatud andmeid ning need vastavad nimetatud määruses esitatud nõuetele.

**Tähelepanekud**

Tulenevalt Keskkonnamõju hindamise ja keskkonnajuhtimissüsteemi seaduse (edaspidi KeHJS) § 33 lg 1 p 4 ning § 35 lg 2 on sadama ehitamisega seoses läbi viidud keskkonnamõju strateegiline hindamine (edaspidi *KSH*). Viimsi vallas Prangli saarel Lääneotsa külas Mölgisilla kinnistu detailplaneeringu KSH algatati Viimsi Vallavalitsuse 01.04.2011 korraldusega nr 209. Detailplaneeringu eesmärk on Mölgisilla kinnistule erasadama kavandamine.

Tuginedes KeHJS § 38 lg-tele 1 ja 2, §-dele 40 ja 41, § 42 lg-tele 2-5, § 43 p-le 1 ning §-le 44 on Keskkonnaamet oma 19.10.2015 kirjaga nr HJR 6-8/15/28207-6 KSH heaks kiitnud.

**2. KAALUTLUSED**

Vastavalt haldusmenetluse seaduse (edaspidi *HMS*) § 56 lg-le 3 tuleb kaalutlusõiguse alusel antud haldusakti põhjenduses märkida kaalutlused, millest haldusorgan on haldusakti andmisel lähtunud. Keskkonnaamet teeb vee erikasutusloa andmise otsuse lähtudes taotluses esitatud informatsioonist, eelhinnangust keskkonnamõju hindamise vajalikkuse kohta ning vee kasutamist ja kaitset sätestavatest õigusaktidest.

**2.1 Taotluse avalikustamine ja seisukohtade ärakuulamine**

Veeseaduse § 91 lg 1 kohaselt avaldab vee erikasutusloa andja vee erikasutusloa taotluse saamisest alates 21 päeva jooksul pärast vee erikasutusloa taotluse menetlusse võtmist sellekohase teate ametlikus väljaandes Ametlikud Teadaanded. Teade vee erikasutusloa taotlemise kohta avalikustati 11.04.2016 st. tähtaegselt ning ettepanekuid ja vastuväiteid vee erikasutusloa taotluse avalikustamise käigus ei laekunud.

**2.2 Keskkonnamõju hindamise eelhindamisest**

Mere süvendamine mahus kuni 9600 m3 ning veekogu põhja pinnase paigaldamine ja tahkete ainete uputamine merre mahus kuni 9700 m3 ei ole olulise keskkonnamõjuga tegevus keskkonnamõju hindamise ja keskkonnajuhtimissüsteemi seaduse (KeHJS) § 6 lg 1 kohaselt, küll aga peab loa andja analüüsima, kas vee erikasutusel on oluline keskkonnamõju KeHJS § 11 lg-e 4, § 6 lg 2 p-i 18, § 6 lg-e 3, § 3 p-i 2 ning Vabariigi Valitsuse 29.08.2005 määrus nr 224 „Tegevusvaldkondade, mille korral tuleb anda keskkonnamõju hindamise vajalikkuse eelhinnang, täpsustatud loetelu1“ § 11 alusel.

Keskkonnaamet on oma …05.2016 kirjaga nr 14-6/16/366-…. koostanud eelhinnangu, mille kohaselt keskkonnamõju hindamine ei ole vajalik kuna:

1. - kavandatav tegevus ei mõjuta negatiivselt kaitsealasid, kaitstavate liikide elupaikasid ega Natura 2000 võrgustiku alasid juhul, kui võetakse kasutusele negatiivse keskkonnamõju leevendamise ja vältimise meetmed;

- eelhindamise tulemusena selgus, et taotletava tegevuse tulemusel ei teki olulist mõju keskkonnale juhul, kui võetakse kasutusele negatiivse keskkonnamõju leevendamise meetmed;

- eelhindamise tulemusena selgus olulise kumulatiivse mõju puudumine;

1. - seega puudub kavandataval tegevusel eeldatavalt oluline keskkonnamõju.

Eelhinnangust nähtub, et vee erikasutuse mõju sadama süvendamisel on lokaalne ning lühiajaline. Arvestades tööde mahtu ning lokaalset mõju puudub vajadus vee erikasutuse aegse ja -järgse seire teostamiseks.

**2.3 Eelnõu avalikustamine ja seisukohtade ärakuulamine**

Vastavalt HMS § 48 lg-le 1 pannakse õigusakti eelnõu koos seletuskirjaga avalikkusele tutvumiseks välja, tagades avalikkusele nimetatud dokumentidega tutvumise võimaluse vähemalt kuni ettepanekute ja vastuväidete esitamise tähtaja lõpuni. Vastavalt HMS § 49 lg -ele 2 ei või ettepanekute ja vastuväidete esitamiseks tähtaeg olla lühem, kui kaks nädalat väljapaneku algusest arvates. Keskkonnaamet teavitas vee erikasutusloa andmisest ametlikus väljaandes Ametlikud Teadaanded …05.2016 ning edastas eelnõu vastavalt HMS § 49 lg-le 3 ka taotluse esitajale. Eelnõuga oli võimalik tutvuda kahe nädala jooksul alates teate ilmumisest Ametlikes Teadaannetes.

**3. OTSUS**

Tulenevalt eeltoodust ja lähtudes veeseaduse § 8 lg 2 p-dest 6 ja 7, määruse nr 18 §-st 5, §-st 8, Keskkonnaameti peadirektori käskkirjast 05.06.2009 nr 117, Taotleja taotlusest ja korralduses esitatud kaalutlustest **otsustan:**

**anda Osaühingule Saare (registrikood 10844087) vee erikasutusluba nr L.VV/327780 kehtivusega viis aastat Prangli Lõunasadama süvendamiseks mahus kuni 9600 m3 ning lainemurdjate ehitamiseks, mille käigus täidetakse merd (uputatakse tahkeid aineid nagu mineraalne pinnas ja muu looduslik materjal) mahus kuni 9700 m3.**

Vastavalt veeseaduse § 9 lg 2 p-dele 9 ja 11 ning tulenevalt eelhinnangust ja Taotleja taotluses esitatud andmetest kehtestatakse vee erikasutusloas tööde minimaalsema negatiivse keskkonnamõju saavutamiseks järgmised meetmed ja tingimused:

1) Enne ehitustöödega alustamist tuleb fikseerida käesolev olukord. Selleks tuleb fotografeerida ehitustegevusest kõrvale jääv ala enne ehitust ning hiljem võrrelda ehitusjärgse olukorraga.
2) Vähemalt kolm päeva enne vee erikasutusega seotud töödega alustamist teavitada sellest Keskkonnaametit kirjalikult. Kirjalikule teatele tuleb lisada fotod sadamaehitamise eelsest olukorras.
3) Sadamarajatised tuleb planeerida väljapoole Natura 2000 elupaikade taastumiseks planeeritud alasid.
4) Süvendamiseks eelistada aega peale sügistorme ning vältida süvendamist tugeva (15 m/s) edela-, kirde- või põhjatuule korral.

1) süvendatud pinnase ajutine ladustamine on keelatud Mölgisilla kinnistul asuvatele Natura 2000 säilinud elupaikadele (KSH joonis 14).
2) Liikuda võib vaid selleks ettenähtud kohas (kohtades).
3) Ettenähtud kohtadesse tuleb paigaldada hoiatussildid (KSH peatükk 5.3.2).
4) Sadama lähipiirkonnas ja akvatooriumis (sügavusel kuni 2,5 m) tuleb määrata ujuvvahendite kiirusepiiranguks maksimaalselt 5 sõlme (suurusjärgus 10 km/h).

**4. TÄIENDAV TEAVE**

2) Peale süvendustööde lõppemist tuleb esitada tegevuse aruanne vastavalt kehtivatele õigusaktidele.
3) Tööde käigus tekkivatest muudatustest informeerida Keskkonnaametit koheselt.
4) Vee erikasutusluba ei anna õigust ehitamiseks ega ehitise kasutamiseks.

Haldusakti on võimalik vaidlustada 30 päeva jooksul teatavaks tegemisest, esitades vaide haldusakti andjale haldusmenetluse seaduses sätestatud korras või kaebuse Tallinna Halduskohtusse halduskohtumenetluse seadustikus sätestatud korras.